ROZHODNUTIE KOMISIE
z 8. mája 2009,
ktorým sa stanovuje dočasné obchodovanie s určitým sadivom zemiakov, ktoré nespĺňa požiadavky smernice Rady 2002/56/ES
[oznámené pod číslom K(2009) 3392]
(2009/378/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/56/ES z 13. júna 2002 o obchodovaní so sadivom zemiakov (1), a najmä na jej článok 22 ods. 1,
keďže:
(1)
V prílohe I.2 písm. c) k smernici 2002/56/ES sa ustanovuje, že v priamom potomstve počet rastlín so symptómami väčšej alebo menšej infekcie vírusmi nesmie prekročiť 10 %. Vo Švédsku množstvo dostupného sadiva kategórie „certifikované sadivo zemiakov“ vhodného pre vnútroštátne environmentálne podmienky, ktoré spĺňajú uvedenú požiadavku, nie je dostatočné, a preto nie je primerané na splnenie potrieb tohto členského štátu.
(2)
Dopyt po sadive zemiakov nie je možné dostatočne uspokojiť sadivom zemiakov z iných členských štátov alebo tretích krajín, ktoré spĺňajú všetky požiadavky ustanovené v smernici 2002/56/ES.
(3)
Na základe uvedeného by Švédsko malo byť oprávnené povoliť obchodovanie so sadivom zemiakov, ktoré podlieha menej prísnym požiadavkám, na obdobie do 30. júna 2009.
(4)
Okrem toho, iné členské štáty, ktoré môžu zásobovať Švédsko sadivom zemiakov bez ohľadu na to, či sa zber sadiva zemiakov uskutočnil v členskom štáte, alebo v tretej krajine, by mali byť oprávnené povoliť obchodovanie s takýmto sadivom zemiakov.
(5)
Je vhodné, aby Švédsko plnilo úlohu koordinátora, a tak zabezpečilo, že celkové množstvo sadiva zemiakov povolené podľa tohto rozhodnutia neprekročí maximálne množstvo stanovené týmto rozhodnutím.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre osivá, množiteľský materiál v poľnohospodárstve, záhradníctve a lesnom hospodárstve,
PRIJALA TOTO ROZHODNUTIE:
Článok 1
Obchodovanie v rámci Spoločenstva so sadivom zemiakov kategórie „certifikované sadivo zemiakov“, ktoré nespĺňa požiadavky uvedené v smernici 2002/56/ES týkajúce sa počtu rastlín so symptómami väčšej infekcie vírusmi v priamom potomstve, sa povoľuje na obdobie do 30. júna 2009, v súlade s požiadavkami stanovenými v prílohe k tomuto rozhodnutiu a za týchto podmienok:
a)
počet rastlín so symptómami väčšej infekcie vírusmi v priamom potomstve sadiva zemiakov kategórie „certifikované sadivo zemiakov“ nie je vyšší ako percentuálny podiel stanovený v prílohe;
b)
úradné označenie uvádza percentuálny podiel rastlín so symptómami väčšej infekcie vírusmi v priamom potomstve sadiva zemiakov kategórie „certifikované sadivo zemiakov“ zistený úradným preskúšaním vykonaným v súlade s článkom 2 písm. c) bodom iv) smernice 2002/56/ES;
c)
sadivo zemiakov je umiestnené na trhu v súlade s článkom 2 tohto rozhodnutia.
Článok 2
Každý dodávateľ sadiva zemiakov, ktorý chce umiestniť na trh sadivo zemiakov uvedené v článku 1, požiada o povolenie členský štát, v ktorom má sídlo alebo do ktorého dováža.
Príslušný členský štát povolí dodávateľovi umiestniť sadivo zemiakov na trh, okrem prípadov, keď:
a)
existuje dostatok dôvodov pochybovať o tom, či je dodávateľ schopný na trh umiestniť také množstvo sadiva zemiakov, pre aké požiadal v rámci povolenia, alebo
b)
by celkové množstvo osiva povolené na obchodovanie podľa príslušnej výnimky presahovalo maximálne množstvo uvedené v prílohe.
Článok 3
Členské štáty si navzájom poskytujú administratívnu pomoc pri uplatňovaní tohto rozhodnutia.
Švédsko plní úlohu koordinujúceho členského štátu, ktorý zabezpečí, aby celkové povolené množstvo neprekročilo maximálne množstvo uvedené v prílohe.
Každý členský štát, ktorý dostane žiadosť podľa článku 2, bezodkladne oznámi koordinujúcemu členskému štátu množstvo uvedené v žiadosti. Koordinujúci členský štát bezodkladne informuje tento členský štát o tom, či by povolenie mohlo mať za následok prekročenie maximálneho množstva.
Článok 4
Členské štáty bezodkladne oznámia Komisii a iným členským štátom množstvá, v súvislosti s ktorými vydali povolenie na uvedenie na trh podľa tohto rozhodnutia.
Článok 5
Toto rozhodnutie je adresované členským štátom.
V Bruseli 8. mája 2009